Ek moet bely dat insig in en lering oor die verwonding van die lewe vir my ‘n baie wrede proses was. In die eerste plek moes ek leer dat die vyand gereed is om in te storm en op sielsvlak – daarmee bedoel ek in my wil, verstand en emosies – amok te maak. Dis asof die duiwel in die sandput van my woede en seer, bou en stukkend slaan tot sy groot vermaak. Verwonding en woede stel jou bloot, maak jou kwesbaar vir sataniese oordrywing van die situasie sodat jy verwronge en verwese tot trane en twyfel gereduseer word. As ek nog my kop wil oplig, dan sien ek net sy grynslag met ‘n nuwe aspek van my verontregting.
Iewers in hierdie proses moet jy soos ‘n drenkeling uitstyg en roep om hulp, want jy moet dit hanteer. Hoe wreed dit ookal klink – jy en jy alleen moet jou seer na die Here toe bring en roep om hulp. Daar is geen ander pad nie, geen ander mens betrokke nie – dis jy en die duiwel en God. Daarom moet jy weet wat met jou gebeur en die proses uit die Woord ken, sodat jy gewapen is en kan terugveg. Ja veg – dis hoe dit vir my voel.
En Hy het vir sy dissipels gesê: Dit is onvermydelik dat die struikelblokke kom, maar wee hom deur wie hulle kom. Dit is beter vir hom as ‘n meulsteen aan sy nek gehang en hy in die see gegooi word, as dat hy een van hierdie kleintjies sou laat struikel.
En as hy sewe maal op ‘n dag teen jou sondig en sewe maal op ‘n dag na jou terugkom en sê: Ek het berou–moet jy hom vergewe.
Toe het die apostels aan die Here gesê: Gee ons meer geloof. En die Here sê: As julle geloof gehad het soos ‘n mosterdsaad, sou julle vir hierdie moerbeiboom sê: Word ontwortel en in die see geplant–en hy sou julle gehoorsaam wees.
Die lewe is vol daarvan, daarom sê Jesus dit. Aanstoot (offence) kan veroorsaak dat jy in geestelike gevangeneskap leef en die helende genade en oorwinning van geloof en liefde heeltemal misloop oor jare en jare. Voordat ons verder gaan – bid saam met my vir die openbaarmaking van aanstoot en woede in jou lewe deur die Heilige Gees, sodat jy kan besef waarvan jy verlos moet word. Is jy dalk kwaad vir God oor hoe die lewe jou behandel? Laat toe dat Hy dit in jou gemoed openbaar. Haat jy jou ouers vir verwerping, misbruik, mishandeling, vooroordeel of oormatige oordeel en kritiek? Haat jy jou kerk oor verwonding van geestelike leiers van wie jy soveel meer verwag het? Haat jy jou huweliksmaat vir sy/haar mislukking om aan jou verwagtinge te voldoen op watter gebied ookal of die pyn wat sy/haar optrede veroorsaak het? Is jy kwaad vir die politiek? Dink aan die onregverdigheid van die lewe wat jou laat ly en konfronteer die waarheid. Moenie bang wees vir die pyn nie. Die waarheid maak vry.